Poštovani predsjedatelju i dopredsjedatelju,

cijenjeni zastupnice i zastupnici, kolege ministri, nazočni gosti!

Iako ste u materijalima za ovu sjednicu dobili cjelovito i detaljno Izvješće o radu Vlade i njenih tijela u 2020. godini, smatram svojom obvezom prema vama zastupnicima, ali i cjelokupnoj javnosti kazati nekoliko rečenica o našem radu u 2020. godini.

Jasno je kako smo i mi, kao Vlada, dijelili sudbinu svih građana, ali i društva u cjelini i sve naše aktivnosti provodili u uvjetima pandemije koronavirusa i najprioritetnijeg posla, borbe za zdravlje građana.

Naši zacrtani ciljevi, upravo zbog spomenute pandemije, morali su biti značajno korigirani jer, podsjetit ću vas – već u ožujku 2020. u našoj županiji zabilježeni su prvi slučajevi bolesti prouzrokovane koronavirusom.

Nažalost, borba s koronavirusom traje i dalje, s vrlo nejasnom projekcijom kada bi uopće mogla biti okončana.

U Izvješću koje imate detaljno su pobrojane sve naše aktivnosti koje smo poduzeli u ovoj borbi, a ja ću tek spomenuti da smo u ožujku proglasili stanje nepogode uzrokovane pojavom koronavirusa, aktivirali Stožer civilne zaštite, kao i stožere jedinica lokalne samouprave, te jedno dulje razdoblje preuzeli punu odgovornost za sve mjere i poteze vezane za našu županiju. Mjere koje smo u to vrijeme donosili uvijek smo donosili u koordinaciji s liječnicima-epidemiolozima i Zavodom za javno zdravstvo.

Unatoč ovim poteškoćama, koje nismo mogli predvidjeti, nastavili smo i s drugim aktivnostima Vlade.

Osobito smo se angažirali na iznalaženju načina kako pomoći gospodarstvu, koje je pretrpjelo i još uvijek trpi nesagledive posljedice ovakvoga stanja.

Stoga smo, sa zadaćom da predloži set kratkoročnih, srednjoročnih i dugoročnih mjera za pomoć gospodarstvu, imenovali Koordinacijsko tijelo. Ono je vrlo brzo predložilo, a Vlada donijela Zakon o ublažavanju negativnih ekonomskih posljedica izazvanih epidemijom koronavirusa (COVID-19) i potpore ekonomiji na području HNŽ-a.

Temeljem toga zakona, pomogli smo 83 % subjekata koji su se prijavili na Javni poziv, točnije ukupno 1.914 gospodarskih subjekata u našoj županiji i osigurali iznose za više od deset tisuća plaća.

Prema Izvješću Koordinacijskog tijela Vlade, na račune gospodarstvenika uplatili smo više od 5 milijuna KM, što im je, barem donekle, pomoglo da očuvaju gospodarsku aktivnost.

S istim ciljem, potpisali smo i Protokol o suradnji s Razvojnom bankom FBiH i tako gospodarstvenicima stvorili povoljne preduvjete da mogu povoljnim kreditima očuvati likvidnost. Protokolom su omogućeni pojedinačni krediti u iznosu do 500.000,00 KM, a mi smo, kao Vlada, preuzeli obvezu plaćanja kamate od 2 %, a Razvojna banka se odrekla naknade za obradu kredita.

Podsjetit ću kako smo prva Županija koja je potpisala ovakav Protokol s Razvojnom bankom i, temeljem njega, značajan broj naših gospodarstvenika već je realizirao povoljne kredite.

Unatoč svim ovim izazovima, naše smo djelovanje uspješno prilagodili novonastalim okolnostima i nastavili raditi na provedbi zacrtanog Programa za 2020. godinu, Akcijskog plana 2019. – 2021., kao i ciljeva iz Strategije razvitka naše županije za razdoblje 2017. – 2020. godina.

U sklopu tih aktivnosti, nastavili smo podupirati različite razvojno-socijalne programe, a svim jedinicama lokalne samouprave pomagali smo u projektima komunalne i cestovne infrastrukture.

Poznato vam je kako je ova Vlada od svog preuzimanja odgovornosti za Županiju za svoje prioritete postavila potporu obrazovanju kako osnovnom i srednjem tako i visokoškolskom. Također smo kontinuirano pomagali kulturne i športske institucije u Županiji.

Segment koji smo možda najviše pomagali je oblast zdravstva.

Uvažavajući okolnosti izvanrednog stanja izazvanog koronavirusom, donijeli smo odluku da, Izmjenama i dopunama Financijskog plana Zavoda zdravstvenog osiguranja, ostvareni suficit i prenesena sredstva iz 2019. godine, u ukupnom iznosu od 7,2 milijuna KM, uplatimo bolničkim ustanovama kao pomoć u prevladavanju krize. Osim tih sredstava, nastavili smo kontinuirano pomagati bolnice i domove zdravlja u našoj županiji.

I tijekom 2020. rješavali smo ozbiljne financijske probleme koji su posljedica tužbi proračunskih korisnika te smo, na ime izvansudskih nagodbi, isplatili više od 1,5 milijuna KM.

Cijenjeni zastupnice i zastupnici,

kako sam već kazao, u vašim materijalima imate opširnu i detaljnu informaciju o svim segmentima našeg djelovanja. Cijeneći vaše vrijeme, neću opširno govoriti i samo ću se s par rečenica osvrnuti na to što smo putem tzv. Koronazakona, o kojem sam već nešto rekao, činili kako bismo osnažili gospodarsku aktivnost u našoj županiji.

* Pojavom koronavirusa u iznimno teškoj situaciji našli su se naši poljoprivrednici, poglavito kada je u pitanju plasman njihovih proizvoda. S ciljem pomoći na ime poticaja za poljoprivredu, izdvojili smo povećan iznos od 2 milijuna KM.
* Ministarstvo gospodarstva je, temeljem Javnoga poziva, a u svrhu razvitka poslovne infrastrukture, poticaja brzorastućim subjektima MSP, tehnološkog razvitka te potpore starim i tradicionalnim djelatnostima i obrtima, isplatilo sredstava u iznosu od 1 milijun KM.
* Isti iznos od 1 milijun KM, na ime jačanja turističkih kapaciteta, realiziran je prema gospodarskim subjektima koji se bave tom djelatnošću.
* Svjesni kako je kriza značajno pogodila i Zračnu luku Mostar, nastavili smo potporu i njezinu radu.

Podsjetit ću i na to kako je, u uvjetima pandemije, na specifičan način započela i školska 2020./2021. godina te smo izdvojili 100.000,00 KM za nabavu zaštitnih sredstava i materijala, skrbeći tako za sigurnost učenika i prosvjetnih djelatnika.

Izvođenje nastave u 2020. doživjelo je ozbiljne promjene te je resorno Ministarstvo, u suradnji sa sindikatima, a temeljem preporuka epidemiološke struke, utvrdilo modele izvođenja nastave koji su odgovarali epidemiološkoj situaciji i mjerama koje su u to vrijeme bile na snazi.

Tijekom 2020. godine, nastavili smo projekt obnove javnih objekata, poglavito zgrada osnovnih i srednjih škola, domova zdravlja i drugih javnih objekata u Županiji. Na tu temu, priredili smo i tiskali brošuru naziva Vlada Hercegovačko-neretvanske županije – Ulaganja u izgradnju, obnovu i utopljavanje javnih objekata u HNŽ, 2015.-2020.

Publikacija nudi pregledan i detaljan prikaz najznačajnijih dosad realiziranih projekata izgradnje, dogradnje, obnove i *utopljavanja* osnovnih i srednjih škola, školskih športskih dvorana i igrališta, domova zdravlja, bolnica, policijskih uprava, sudova i drugih javnih objekata na prostoru svih gradova i općina HNŽ-a, s mnoštvom tehničkih podataka i fotografija. Projekt je u cijelosti realiziran u aktualnom sazivu Vlade, tijekom proteklih pet godina, a u njega smo uložili značajna proračunska, donatorska i kreditna sredstva. Publikacija je medijski predstavljena na gotovo svim lokalnim medijima u HNŽ-u, a javnosti je predočena i u digitalnom obliku na službenoj stranici Vlade.

Nastavili smo i aktivnosti na prilagodbi Hotela *Ero* za smještaj Vlade i vladinih tijela.

Tijekom 2020. nastavili smo naše aktivno sudjelovanje u radu regionalnih organizacija: Jadransko-jonska euroregija (AIE), Skupština europskih regija (AER), Skupština europskih vinskih regija (AREV), te nastavili ispunjavati naše obveze u procesu europskih integracija putem radnih skupina koje smo ranije imenovali po svim poglavljima, te aplicirali na nekoliko značajnih IPA projekata.

Na kraju, osvrnut ću se i na temu koja je još uvijek aktivna, a otpočela je u prošloj godini. Riječ je o pitanju socijalnoga dijaloga i zaključivanja kolektivnoga ugovora u oblasti zdravstva, što još uvijek nije formalno okončano premda je sve dogovoreno. Više detalja o ovoj problematici kazat ću tijekom predstavljanja Programa rada Vlade za ovu godinu.

Izlaganje ću zaključiti tako što ću, kao sveučilišni profesor, pokušati osobno ocijeniti naš rad tijekom 2020. godine. Naime, uzme li se u obzir u kakvim smo uvjetima radili, s kakvim izazovima smo bili suočeni, s punom odgovornošću rad Vlade ocjenjujem vrlo uspješnim!

Kroz ukupno 53 sjednice Vlade i dnevnu koordinaciju kada smo na snazi imali stanje prirodne nepogode zbog pandemije koronavirusa, te utvrđenih šest prijedloga zakona, niza usvojenih informacija i donesenih odluka, držim kako smo uspješno odgovorili zadaći koja je pred nas postavljena.

Ono čime, kao prvi čovjek izvršne vlasti, a unatoč mom stalnom poticanju na Vladi, nisam zadovoljan – jest izostanak zakonodavne inicijative jednoga dijela ministarstava, što ne mogu preskočiti istaknuti.

Dakako, zajedno s kolegama ministrima, na raspolaganju sam za sve eventualne upite i pojašnjenja.

Hvala na pozornosti!